UBERA ARANZETA (EH Bildu, 2013-02-14):
Eskerrik asko.
Lehen ere esan dugu eta errepikatuko dut. Gazteleraren maila behera eskatzen dugu. Ez gehiago, baina ezta gutxiago ere. Balorazio bera izatea euskarak eta gaztelerak, bai?
Besterik ez, legea betetzea. Hemen ez gabiltza eskatzen bestelakorik eta hori da eskatzen duguna, berdintasuna. Berdintasuna osasun sistema publikoan, euskerak eta gaztelerak. Baita enplegu publikorako eskaintza egiten denean ere, zeren guk behintzat oso-oso garbi daukagu ahalik eta profesional egokienak izateak, osasun sistema publikoaren kalitatean hobetuko dutela, kalitatea bermatuko dutela.
Eta pentsatu nahi dut guztiok horretan bat egiten dugula eta herritar guztien eskubideak errespetatu nahi ditugula, baita hizkuntza eskubideak ere, berdintasuna, horrela benetan guztiok nahi dugun Osakidetza hori lortzeko. Hurbila, gertukoa, herritarrak gustora sentituko direna.
Berdintasuna, eta ez naiz nekatzen hori esaten, berdintasuna eskatu nahi dugu eta bermatu nahi dugu herritarrentzat. Edozein herritar bere sendagilearengana edo eta dena delako zerbitzura gerturatzen denean, aukera izan dezan, lasaitasun osoz, aukeratutako hizkuntzan hitz egiteko eta gaur egun hori ez da gertatzen eta hori da errealitate gordina eta konpondu beharrekoa.
Errealitate horri buelta eman behar diogu, zeren hemen berriro esaten dugunean konpondu beharreko hutsune hori eta buelta eman behar dugula salatzen zaigu, behin eta berriro salatzen gaituzte inposizioaz, inposizioa ezarri nahi dugula, guztiz kontrakoa aldarrikatzen dugunean. Berdintasuna, status bera aldarrikatzen dugunean.
Eta lehen aipatu dut, guri oso ondo iruditzen zaigu herritar bat bere osasun zentrora hurbiltzen denean gaztelera aukeratzen badu eta gazteleraz hitz egiten baldin badu. Baina, hori ez da gertatzen euskara aukeratzen duenarekin eta hori ez dago bermatua. Eta hori da errealitate gordina.
Eta guk errespetatzen dugu, herritarren aukera hori errespetatzen dugu. UPyDk errespetatzen du errealitate hori? Herritarren aukera hori, errespetatzen du? Alderdi Popularrak errespetatzen du?
Horretaz ari gara hitz egiten. Eta galdera da, zuek ere euskara erabiltzeko, euskara aukeratzeko, euskara eskubidea, hizkuntza eskubidea errespetatzen duzue? Hori da hemen mahai gainean eztabaidan dagoena.
Euskararen normalkuntzan sakontzeak ez du esan nahi gazteleraren desnormalkuntza, ez. Hemen, eztabaida ez da euskara gazteleraren kontra jartzea, euskara gazteleraren kontra jartzea. Ez gabiltza horretaz hitz egiten.
Eta Gorospe andrea hemen ez da punta bat eta beste bat, eta zentrabidea, ez. Hemen borondate politiko kontua da, eta borondate politikoa oraintxe bertan aipatu dudan errealitate hori aldatzeko, zeren errealitatea oso gordina da eta gaur egun gertatzen dena da, eta niri ere gertatzen zait, nire umeekin noanean nire osasun, egokitzen zaidan osasun sistema eredua, ezin dugula euskaraz hitz egin lasaitasun osoz.
Eta nahiz eta nire hizkuntza, nik aukeratu dudan hizkuntza euskara izan bizitzeko, lan egiteko, ezin dugu erabili. Eta hori da errealitate gordina. Eta hori da, hori aldatzeko behar dugu borondatea, urrats eraginkorrak ematea eta ez da punta bat eta beste bat eta zentralidadea, ez.
Hemen asuntoa da urrats eraginkorrak ematea eta horretarako bitartekoak jartzea. Nahiz orain arte bitartekoak izan ditugu, izan ditugu, baina beste zerbait falta izan da eta horrek eragin du gaur egun gauden egoeran aurkitzea.
Eta adostasun zabalak oso ondo daude eta beharrezkoak dira, baina adostasun zabal horiek edukiak ez baldin badituzte, neurriak ez baldin badituzte eta bitartekoak ez baldin badituzte, alferrikakoa da, euskarak ez du aurrera egingo eta herritarren eskubideak, hizkuntza eskubideak ez dira errespetatuak izango.
Eta hori da, hori da esku artean daukaguna. Beraz, gaurkoa guk eta gaurko proposamena erdibidekoa abiapuntu bezala hartzen dugu, inflexio puntu bezala hartzen dugu aurrera egiteko.
Eta eskatzen dioguna Gobernuari, aprobetxatuz hemen dagoela Darpón jauna, borondate politiko, borondate politikoa Osasun Sistema Publikoan, Osakidetzan, herritarren hizkuntza eskubideak errespetatzeko, euskalduntzeko, euskara aukeratzen duten herritarrek aukera hori bermatua izan dezaten.
Eta hori da egin behar duguna, lanean hasi, arduraz jokatu daukagun errealitate horri buelta emateko.
Eskerrik asko.